**Informatīvais ziņojums  
“Par īstenotajiem pasākumiem un sasniegtajiem rezultātiem**

**Latvijas prezidentūrā Baltijas jūras valstu padomē (BJVP)**

**no 2018. gada 1. jūlija līdz 2019. gada 30. jūnijam”**

Pamatojoties uz Ministru kabineta 2018.gada 11.septembra sēdes protokollēmuma Nr.42 39.§ 5.punktu, Ārlietu ministrija sadarbībā ar pārējām ministrijām ir sagatavojusi informatīvo ziņojumu par Latvijas prezidentūrā Baltijas jūras valstu padomē (turpmāk – BJVP) no 2018.gada 1.jūlija līdz 2019.gada 30.jūnijam īstenotajiem pasākumiem un sasniegtajiem rezultātiem (turpmāk – informatīvais ziņojums).

No 2018. gada 1. jūlija līdz 2019. gada 30. jūnijam Latvija trešo reizi pildīja BJVP prezidējošās valsts pienākumus. Iepriekš Latvija padomē ir prezidējusi 2007.-2008. gadā un 1996.-1997. gadā. Trešā Latvijas prezidentūra BJVP balstījās uz organizācijas līdzšinējām tradīcijām un mandātu, pēctecības nodrošināšanai ievēroja Zviedrijas prezidentūras laikā iesāktās iniciatīvas, kā arī ņēma vērā Latvijā līdz šim sekmīgi realizētos praktiskās sadarbības virzienus. Latvijas prezidentūrā BJVP kā galvenie prioritārie darba virzieni tika noteikti: 1) sabiedrības drošība; 2) ilgtspējīga attīstība, teritoriālā attīstība, klimata pārmaiņas; 3) kultūras mantojums. Nozīmīgs darbs tika paveikts arī citos, ne mazāk svarīgos darba kārtības jautājumos.

Izvērsts pārskats par paveikto un sasniegtajiem rezultātiem prioritāšu ietvaros sniegts informatīvā ziņojuma turpmākajās sadaļās.

1. BJVP vecāko amatpersonu komiteja

Latvijas prezidentūras BJVP koordinējošo lomu uzņēmās Ārlietu ministrija, kuras vadībā prezidentūras gada ietvaros tika noorganizētas sešas BJVP Ārlietu ministriju vecāko amatpersonu komiteju (VAK) sanāksmes. VAK ir vadošā struktūra BJVP sadarbības formātā, lēmumu pieņemšanas un diskusiju platforma, kas uzrauga un koordinē BJVP ekspertu darba grupu un sadarbības platformu aktivitātes. VAK sanāksmju organizēšanu un darba kārtības izstrādi uzņemas prezidējošā BJVP dalībvalsts.

BJVP VAK komiteju darbā sevišķa uzmanība tika veltīta BJVP Vīzijas grupas ziņojumam “*Vision for the Baltic Sea Region beyond 2020*”, tā rekomendāciju izvērtēšanai un analīzei, lai izstrādātu un Latvijas prezidentūras noslēgumā pieņemtu BJVP reformu rīcības plānu. Ziņojumā ietvertas konkrētas rekomendācijas BJVP turpmākajam darbam, priekšlikumi reformām un Baltijas jūras reģiona nākotnes sadarbībai pēc 2020. gada. BJVP reformu plāna izstrādes pamatā ir Zviedrijas prezidentūras BJVP noslēguma dokumentā paustā apņemšanās kontekstā ar BJVP Vīzijas grupas ziņojumu un tā rekomendācijām. Latvijas prezidentūras BJVP nolūks bija vienoties par BJVP reformu ceļa kartes galvenajiem elementiem, nostiprinot nepieciešamo uzlabojumu būtiskākos virzienus, lai līdz ar 2020.gadu varētu sasniegt konkrētas izmaiņas BJVP darbības principos. Turklāt, lai diskusiju padarītu efektīvāku un raitāku, VAK ietvaros paralēli darbojās arī t.s. *Troikas* grupa, kuru veidoja Zviedrijas, Latvijas un Dānijas Ārlietu ministriju, kā arī BJVP sekretariāta pārstāvji. VAK darba rezultātā Latvijas prezidentūras noslēgumā tika pieņemta “Jūrmalas deklarācija” un “BJVP reformu rīcības plāns 2018 – 2020”.

Saskaņā ar iedibinātu tradīciju reizi gadā BJVP VAK darbā tiek aicinātas piedalīties arī tās valstis, kurām BJVP ir novērotāja statuss (šobrīd tās ir ASV, Baltkrievija, Francija, Itālija, Lielbritānija, Nīderlande, Rumānija, Slovākija, Spānija, Ukraina un Ungārija). BVJP ir ieinteresēta ciešā praktiskā sadarbībā un pieredzes apmaiņā ar novērotājvalstīm, tāpēc atbalsta novērotājvalstu iesaistīšanos BJVP projektos migrācijas, cilvēku tirdzniecības novēršanas, vides aizsardzības un citās jomās. Šāda tikšanās ar padomes novērotājvalstīm Latvijas prezidentūras ietvaros notika 2018.gada 24.oktobrī, klātesot vadošajiem Latvijas prezidentūras prioritāšu pārstāvjiem no nozaru ministrijām un institūcijām.

Viens no svarīgiem VAK darba uzdevumiem Latvijas prezidentūrā bija panākt vienošanos par BJVP ilgtspējīgas attīstības ekspertu darba grupas jauno mandātu 2019. – 2022.gadam. Jaunais mandāts tika apstiprināts 2019.gada 17.jūnijā, dodot pamatu ilgtspējīgas attīstības mērķu, kas izvirzīti stratēģiskajā ietvarā “Baltija 2030 Rīcības plāns – Kopīga vīzija”, tālākai ieviešanai nacionālajā un reģionālajā līmenī.

Latvijas prezidentūras laikā VAK izvērtēja un apstiprināja finansējumu projektiem BVJP projektu atbalsta fonda (*Project Support Facility*) ietvaros. 2019.gadā projektus varēja iesniegt BJVP ilgtermiņa prioritātē “Drošs un neapdraudēts reģions”. Projektu konkursā teicamu sniegumu demonstrēja Latvijas pārstāvji – no 5 apstiprinātajiem projektiem divi ir Latvijas pieteikti projekti: Liepājas pilsētas Pašvaldības policijas projekts “*Youth for safer youth*” un Iekšlietu ministrijas projekts *“CAPE - Competence building, Assistance provision and Prosecution of labour Exploitation cases in the Baltic Sea Region”.*

VAK darbā prezidentūras gada ietvaros piedalījusies virkne Latvijas nozaru ekspertu, sniedzot saturiski vērtīgu ieguldījumu Latvijas prezidentūras BJVP sekmīgā norisē. 2018.gada 19.septembrī VAK uzklausīja Latvijas Brīvo arodbiedrību savienības prezentāciju par Baltijas jūras valstu arodbiedrību sadarbības tīkla (BASTUN) darba prioritātēm prezidentūras ietvaros. Par 2018.gadā BJVP projektu atbalsta fonda ietvaros finansējumu saņēmušajiem, Latvijas iniciētajiem projektiem 2018.gada 7.decembrī VAK informēja Latvijas Nacionālās bibliotēkas un biedrības “Sansusī” pārstāves.

Latvijas prezidentūra BJVP augstu nozīmi piešķīra reģiona jauniešu sadarbības veicināšanai un iesaistei VAK darbā. Atzīstama ir Latvijas jauniešu aktīvā interese dalībai Baltijas jūras jauniešu dialoga platformā (*Baltic Sea Youth Dialogue*), BJVP Vasaras universitāšu projektā (*CBSS Summer Universities),* Baltijas jūras reģiona jauniešu kustībā *ReGeneration* un citos reģionālajos projektos. Ārlietu ministrija atbalstīja Vidzemes Augstskolas Baltijas Starptautiskās vasaras skolas semināru “Mediju pratība un demokrātija: Baltijas perspektīva”, 2018.gada 26.jūnijā Rīgā studentiem organizējot atsevišķu semināru par diplomātijas un plašsaziņas līdzekļu mijiedarbību, riska faktoriem mūsdienu starptautiskajās attiecībās.

Reģiona jauniešu organizāciju pārstāvji bijuši aktīvi dalībnieki arī VAK sanāksmēs. 2018.gada 19.septembrī biedrības “Zero Waste Latvija” pārstāve informēja VAK par Baltijas jūras reģiona jauniešu kustības *ReGeneration 2030* samita rezultātiem un pieņemtā manifesta būtību. Savukārt 2019.gada 16.maijā notikušās VAK sēdes ietvaros reģiona jauniešu organizāciju pārstāvji sniedza savu skatījumu par reģiona ilgtspējīgas attīstības mērķu īstenošanu, kas izvirzīti stratēģiskajā ietvarā “Baltija 2030 Rīcības plāns – Kopīga vīzija”.

Latvijas prezidentūras BJVP ietvaros VAK priekšsēdētājs piedalījās vairākos starptautiskos pasākumos un sanāksmēs, informējot par Latvijas prezidentūras prioritātēm, mērķiem un uzdevumiem, tādējādi veicinot prezidentūras redzamību un atpazīstamību reģionā. Par Latvijas prezidentūras BJVP prioritātēm un uzdevumiem tika informēti 27.ikgadējās Baltijas jūras valstu parlamentārās konferences dalībnieki 2018.gada augustā Marienhamnā. 2018.gada 12.decembrī Stokholmā notika Baltijas jūras reģiona sadarbības ietvaru – BJVP, Arktikas padomes, Barenca Eiro-Arktikas padomes un Ziemeļvalstu Ministru padomes – ikgadējā tikšanās, kuras laikā tika diskutēts par BJVP un citu reģionālo formātu sinerģijas veicināšanu. 2019.gada 21. februārī Briselē notika Baltijas jūras valstu parlamentārās konferences pastāvīgās komitejas sēde, kuras dalībnieki tika iepazīstināti ar Latvijas prezidentūras BJVP norises gaitu, galvenajiem notikumiem un reformu procesu.

Savukārt 2019.gada 14.martā Briselē notika Latvijas prezidentūras BJVP un BJVP sekretariāta apvienotās delegācijas tikšanās ar Eiropas Komisijas Reģionālās un pilsētpolitikas ģenerāldirektorāta un Eiropas Ārējās darbības dienesta pārstāvjiem.

Nozīmīgs darbs tika paveikts Latvijas prezidentūras BJVP noslēgumā, sagatavojot BJVP augsta līmeņa tikšanos Jūrmalā, 2019.gada 3.jūnijā, Latvijas ārlietu ministra vadībā. Sanāksmes dalībnieki - Igaunijas, Lietuvas, Norvēģijas, Polijas, Somijas un Zviedrijas ārlietu ministri, Krievijas Federācijas ārlietu ministra vietnieks, ES Ārējās darbības dienesta ģenerālsekretāre un citas BJVP dalībvalstu augsta līmeņa amatpersonas, diskutēja par Baltijas jūras reģiona sadarbības aktualitātēm un mūsdienu izaicinājumiem, par līdzsvara nodrošināšanu starp BJVP politisko dialogu un praktisko sadarbību, kā arī sadarbības uzlabošanu ar citām reģiona organizācijām un sadarbības platformām. Sanāksmes noslēgumā BJVP dalībvalstu ārlietu ministri un augstie pārstāvji pieņēma Latvijas prezidentūras vadībā tapušos dokumentus – “Jūrmalas deklarāciju” un “BJVP reformu rīcības plānu 2018 – 2020”. BJVP reformu rīcības plāns dod impulsu organizācijas darbības pilnveidošanai, akcentējot nepieciešamību BJVP tās darbībā kļūt elastīgākai, inovatīvākai un produktīvākai, spējīgai ciešāk un efektīvāk sadarboties ar citiem partneriem reģionā, vienlaikus nezaudējot savu unikalitāti un fokusētu praktisko darbību. Lai to panāktu, tiks veiktas konkrētas izmaiņas BJVP darbības noteikumos. BJVP reformu rīcības plāna ieviešana tiks pabeigta sekojošajā BJVP prezidentūrā, kas noritēs Dānijas vadībā.

Latvijas prezidentūras BJVP ietvaros Ārlietu ministrija nodrošināja prezidentūras pasākumu publicitāti, notikumus atspoguļojot īpaši izveidotā ministrijas mājas lapas aktualitāšu sadaļā “Latvijas prezidentūra Baltijas jūras valstu padomē 2018/2019”, <https://www.mfa.gov.lv/arpolitika/latvijas-prezidentura-baltijas-juras-valstu-padome/latvijas-prezidentura-bjvp>.

1. Prioritārais virziens – “Sabiedrības drošība”

Latvijas prezidentūras BJVP galvenais mērķis prioritātes “Integritāte un sabiedrības drošība” ietvaros bija veicināt saskaņotu rīcību visā reģionā, saskaroties ar sabiedrības drošības apdraudējumiem. Lai virzītu šo procesu uz priekšu, Iekšlietu ministrija un tās padotības iestādes Latvijas prezidentūras ietvaros pievērsa uzmanību šādiem jautājumiem:

* sadarbības stiprināšana civilās aizsardzības jomā, lai stiprinātu noturību reģionā pret lielām ārkārtas situācijām un katastrofām;
* cīņa pret cilvēku tirdzniecību, lai novērstu un mazinātu šī smagā nozieguma sekas;
* organizētās noziedzības apkarošana un robežu pārvaldības stiprināšana.

Labklājības ministrija prioritātes ietvaros turpināja Zviedrijas prezidentūras laikā iesāktās iniciatīvas visaptverošas un ilgtspējīgas bērnu aizsardzības sistēmas pilnveidošanai. Latvijas prezidentūra organizēja un vadīja BJVP ekspertu grupas sadarbībai riska grupas bērnu jautājumos sanāksmes, kā arī rīkoja svinīgu pasākumu par godu darba grupas divdesmitgadei.

**Civilā aizsardzība**

2017.gadā BJVP Civilās aizsardzības ekspertu tīkls pieņēma “Kopējo nostāju par sadarbības uzlabošanu civilās aizsardzības jomā”, kas nosaka astoņas prioritātes nākamajiem gadiem. Latvijas prezidentūra sekmēja šādu prioritāšu īstenošanu:

* kopējās sabiedrības drošības kultūras veidošana Baltijas jūras reģionā;
* pārrobežu sadarbības stiprināšana ķīmiskās, bioloģiskās, radioloģiskās un kodolaizsardzības (turpmāk – CBRN) jomā;
* valstu centienu apvienošana, īstenojot ANO Sendai ietvarprogrammu katastrofu riska mazināšanai.

Lai īstenotu šīs prioritātes, Valsts ugunsdzēsības un glābšanas dienests, kas ir atbildīgs par BJVP Civilās aizsardzības tīklu Latvijā, organizēja vairākus pasākumus.

Darba grupa transnacionālās kapacitātes stiprināšanai ar CBRN saistīto ārkārtas situāciju pārvaldībā (STAC-CBRNE). Šis pasākums pilnveidoja un noslēdza CBRN iniciatīvu, kas tika uzsākta Zviedrijas prezidentūras laikā, un tā rezultātā tika īstenots reģionālais projekts par CBRN jautājumiem, kuru turpinās vadīt Somija 2019.-2020.gadā. Šis ir labs piemērs sadarbībai starp vairākām prezidentūrām, kad iniciatīvu sāk viena prezidentūra un pabeidz cita.

Valsts ugunsdzēsības un glābšanas dienests sadarbībā ar vairākiem partneriem organizēja pirmo Baltijas Līderības programmas civilās aizsardzības jomā absolventu pasākumu, kura ietvaros tika diskutēts par iedzīvotāju informētību, jauno tehnoloģiju izmantošanu un izglītību kā sabiedrības drošības pamatelementiem. Īpaši šai konferencei Valsts ugunsdzēsības un glābšanas dienests sagatavoja prezentāciju un paraugdemonstrējumu par paplašinātās realitātes izmantošanu iedzīvotāju izglītošanai par rīcību ārkārtas situācijās.

Latvija kā prezidējošā valsts kopā ar BJVP sekretariātu vadīja vienu sesiju Eiropas forumā par katastrofu risku mazināšanu, kas notika 2018.gada novembrī Romā, Itālijā. Sesijas laikā tika diskutēti jautājumi par katastrofu riska stratēģijas īstenošanu Baltijas jūras reģionā.

2019.gadā Valsts ugunsdzēsības un glābšanas dienests ir organizējis ekspertu un vadības līmeņa sanāksmes, kā piemēram 17. Civilās aizsardzības ģenerāldirektoru sanāksmi, kurā BJVP reģiona civilās aizsardzības dienestu vadītāji pārrunāja 2017. gadā apstiprināto Kopīgo nostāju un rīcības plāna prioritātes civilās aizsardzības jomā, kas tiek attīstītas caur dažādiem projektiem, iniciatīvām un pētījumiem, lai stiprinātu reģiona dienestu sadarbību civilās aizsardzības jomā.

**Cīņa pret cilvēku tirdzniecību**

Iekšlietu ministrija Latvijas prezidentūras BJVP ietvaros vadīja darba grupu cīņai pret cilvēku tirdzniecību (turpmāk: TF-THB). Latvijas prezidentūras laikā ministrija organizēja trīs TF-THB sanāksmes. Sanāksmju, kuras notika 2018.gada 26. – 27.septembrī un 2019.gada 20.februārī, laikā tika apspriestas cilvēku tirdzniecības tendences un riski Baltijas jūras reģionā, kā arī pret cilvēku tirdzniecību vērstās iniciatīvas BJVP dalībvalstīs, secinot, ka darbaspēka ekspluatācija ir visizplatītākā cilvēku izmantošanas forma Baltijas jūras reģionā.

TF-THB noslēdzošā sanāksme Latvijas prezidentūras ietvaros notika 2019.gada 13.-14.jūnijā Jūrmalā. Sanāksmes laikā darba grupas locekļi pārrunāja Zviedrijas prezidentūras laikā uzsāktā projekta HOF-BSR “Bruģējot ceļu saskaņotam darbības ietvaram Baltijas jūras reģionā” īstenošanas gaitu un sasniegtos rezultātus: notiek aktīvs darbs, lai izveidotu praktiski izmantojamu interneta rīku – starpinstitūciju sadarbības mehānisma Baltijas jūras reģionā modeli cilvēku tirdzniecības upuru identificēšanai un novirzīšanai atbalsta sniegšanai, BJVP dalībvalstīs organizēti semināri masu mediju pārstāvjiem un institūcijām, kuras strādā ar cilvēku tirdzniecības novēršanas jautājumiem, izstrādāta terminu vārdnīca par jēdzieniem, kas saistīti ar cilvēku tirdzniecību, un vadlīnijas masu mediju pārstāvjiem ar ieteikumiem un piemēriem, lai veidotu labu stāstu par cilvēku tirdzniecības gadījumiem, nekaitējot lietas izmeklēšanai un nepakļaujot upuri atkārtotai viktimizācijai. Darba grupas locekļi diskutēja arī par Latvijas prezidentūras laikā Iekšlietu ministrijas izstrādāto projektu CAPE ”Kompetenču veidošana, palīdzības sniegšana un kriminālvajāšana darba ekspluatācijas gadījumos Baltijas jūras reģionā”, kas 2019.gada maijā tika apstiprināts, saņemot līdzfinansējumu no BJVP Projektu atbalsta fonda. Reģionālā projekta īstenošana tiks uzsākta Dānijas prezidentūras ietvaros 2019.gada rudenī un noslēgsies Lietuvas prezidentūras laikā 2021.gadā.

Iekšlietu ministrija ar BJVP sekretariāta atbalstu 2019.gada 21. – 22. februārī Rīgā rīkoja starptautisku konferenci “Cilvēku tirdzniecība – noziegums ar pārāk maz notiesājošiem spriedumiem un pārāk daudz upuriem”, kura pulcēja vairāk nekā 80 dalībniekus no BJVP dalībvalstīm un novērotājvalstīm. Šīs konferences mērķis bija veicināt cīņu pret cilvēku tirdzniecību Baltijas jūras reģionā un stiprināt sadarbību un koordināciju starp attiecīgajiem dalībniekiem, kā arī apspriest veidus, kā uzlabot kriminālvajāšanas mehānismus cilvēku tirdzniecības apkarošanas jomā. Konferences laikā politikas veidotāji, pētnieki, izmeklētāji, prokurori un tiesneši dalījās savā pieredzē un apsprieda labāko praksi cilvēku tirdzniecības apkarošanā: vainīgo saukšanu pie atbildības un cietušo tiesībām tiesvedības procesos.

Iekšlietu ministrija sadarbībā ar Ziemeļu Ministru padomi 2019.gada 6. – 7.jūnijā Rīgā organizēja reģionālo forumu, kura mērķis bija mudināt uzņēmumus integrēt cilvēktiesību standartu un korporatīvās atbildības principu ievērošanu, izstrādājot politiku un atbilstošus procesus uzņēmumos, lai izpildītu atbildību par labiem darba apstākļiem saskaņā ar valsts tiesību aktiem un starptautiskajām konvencijām, kā arī apspriest darbaspēka ekspluatācijas novēršanu kā korporatīvās sociālās atbildības rādītāju un to, kā var atbalstīt darba devējus (nozares), arodbiedrības un iestādes, lai sadarbotos jau darbā pieņemšanas procesā, garantējot darba apstākļus saskaņā ar tiesību aktiem. Starptautiskie eksperti apsprieda, kā mērķtiecīgi izmantot publisko iepirkumu, lai novērstu cilvēku tirdzniecību, esošās politikas un praksi, ko šajā jomā pieņēmušas reģiona valstis, un kā valdībām jāsadarbojas ar privāto sektoru, lai apkarotu cilvēku tirdzniecību piegādes ķēdēs. Forumā piedalījās vairāk nekā 70 dalībnieki: politikas plānotāji, dažādu kompetento iestāžu, kas strādā ar cilvēku tirdzniecības apkarošanu, novēršanu un atbalsta sniegšanu cilvēku tirdzniecības upuriem, starptautisko organizāciju un uzņēmumu pārstāvji.

Latvijas prezidentūras BJVP ietvaros Iekšlietu ministrija nodrošināja TF-THB darba rezultātu atspoguļošanu interneta vietnē [www.cilvektirdznieciba.lv](http://www.cilvektirdznieciba.lv) “Valsts informatīvais resurss par cilvēktirdzniecības mazināšanas tēmu un aktualitātēm Latvijā” <http://www.cilvektirdznieciba.lv/lv/baltijas-juras-valstu-padomes-darba-grupa-cinai-pret-cilveku-tirdzniecibu-cbss-tf-thb>, kā arī @Cilvektirdznieciba.lv sociālajā tīklā Facebook.

**Organizētās** **noziedzības** **apkarošana** **un** **robežu** **pārvaldības** **stiprināšana**

2017.-2018.gadā Latvija prezidēja BJVP darba grupā cīņai pret organizēto noziedzību (turpmāk – BSTF). BSTF ir visaptveroša platforma Baltijas jūras reģiona valstu tiesībaizsardzības iestāžu operatīvai sadarbībai. Šis sadarbības formāts pulcē ekspertus no policijas, robežsardzes, muitas u.c. iestādēm, kā arī Interpola, Eiropola un BJVP Sekretariāta pārstāvjus.

BSTF galvenie uzdevumi ir:

* cīņa pret noziedzīgām parādībām, kas ietekmē Baltijas jūras reģionu;
* informācijas apmaiņa un tiesībaizsardzības iestāžu darbības veicināšana, pamatojoties uz analītiskiem ziņojumiem un dažādiem draudu novērtējumiem;
* sadarbība ar ārējiem partneriem.

Latvijas prezidentūras BSTF ietvaros notika 6 operatīvās plānošanas un koordinācijas sanāksmes; 6 ekspertu sanāksmes par nelegālo narkotiku tirdzniecību un nelikumīgo imigrāciju; 2 stratēģiskās sanāksmes, kurās piedalījās BJVP dalībvalstu valdību vadītāju pilnvarotie pārstāvji.

Latvijas prezidentūras BSTF laikā tika sasniegti konkrēti rezultāti operatīvajā līmenī dažādās sadarbības jomās – narkotiku, mantisko noziegumu, nelegālās imigrācijas un akcīzes preču nelegālās aprites jomā.

Labus rezultātus guvusi arī ekspertu grupa nelegālās narkotiku tirdzniecības jautājumos ar 3 analītiskiem ziņojumiem, kas kalpos par pamatu turpmākajai Baltijas jūras reģiona valstu sadarbībai.

Stratēģiskajā sanāksmē, kas notika 2018.gada beigās, Latvija nodeva savas prezidentūras pilnvaras Vācijai un Polijai, kas dalīs prezidentūras pienākumus 2019.-2020.gadā. Vācijas un Polijas prezidentūras laikā būs jāpieņem lēmums par BSTF mandāta termiņa pagarināšanu pēc 2020.gada un, ja šis lēmums būs pozitīvs, tad būs jāizstrādā atjaunināta reģionālā stratēģija.

**BJVP ekspertu grupas sadarbībai riska grupas bērnu jautājumos paveiktais**

2018.gada 6. – 7.decembrī Rīgā notika BJVP ekspertu grupas sadarbībai riska grupas bērnu jautājumos pirmā sanāksme Latvijas prezidentūras ietvaros, Labklājības ministrijas pārstāvju vadībā. Sanāksmes dalībnieki pārrunāja ekspertu grupas divdesmit gados paveikto, kā arī nākotnes izaicinājumus. Tika secināts, ka Baltijas jūras reģiona sadarbība bērnu tiesību jomā pāršķir jaunu lapaspusi. Starptautiskā sadarbība bērnu tiesību aizsardzības jomā, izmantojot BJVP sadarbības formātu, tiek atzīta par svarīgu un nepieciešamu. Vienlaikus ekspertu grupa secināja, ka sagaidāmas izmaiņas grupas un BJVP Riska bērnu nodaļas darba organizācijā, kompetenču un funkciju apjoms varētu tikt aktualizēts līdz ar jaunām projektu iniciatīvām.

Ekspertu grupa atzinīgi novērtēja BJVP sekretariāta Riska bērnu nodaļas vadībā īstenotos projektus. Ar izcilību novērtēti panākumi PROMISE jeb *Barnahus* (“Bērna māja”) projektā no vardarbības cietušu bērnu atbalsta un aizsardzības mehānismu izveidei reģionā. Ne mazāk veiksmīgi noritējusi projekta “Nevardarbīgā bērnība” īstenošana, kura kulminējās Latvijas prezidentūras ietvaros 2018.gada 15.-16.novembrī Stokholmā starptautiskā augsta līmeņa konferencē bērnu fiziskas sodīšanas aizlieguma ieviešanai. Ekspertu grupa vienojās veikt nepieciešamās iestrādes, lai darbs attiecībā uz *Barnahus* projektu, gan “Nevardarbīgās bērnības” iniciatīvu tiktu turpināts, iespējams, jauna projekta pieteikuma formā.

Ekspertu grupas locekļi uzklausīja arī aizbildņu profesionalizācijai veltītā projekta “ProGuard” rezultātus, kā arī iepazinās ar BJVP sekretariāta Riska bērnu nodaļas sadarbību ar BJVP ekspertu grupu cīņai pret cilvēku tirdzniecību, plānojot aktivitātes, lai uzlabotu personu aizsardzību no kļūšanas par cilvēku tirdzniecības upuri.

Ekspertu grupa pauda atbalstu tam, ka tiek plašāk izplatīti BJVP sekretariāta Riska bērnu nodaļas īstenotā projekta PROTECT rezultāti, arī projekta ietvaros izstrādātie un dalībvalstu valodās iztulkotie mācību materiāli profesionāļiem, lai veicinātu profesionāļu izpratni par bērnu tiesību aizsardzības jautājumiem, kas jāievēro, lai novērstu migrācijā un/vai pārrobežu situācijā esošu bērnu pakļaušanu cilvēku tirdzniecības riskam.

2018.gada 6. decembrī Rīgā, Labklājības ministrija sadarbībā ar Ārlietu ministriju un BVJP sekretariātu  organizēja svinīgu pasākumu, atzīmējot BJVP ekspertu grupas sadarbībai riska grupas bērnu jautājumos darbības divdesmitgadi. BJVP ekspertu grupai sadarbībai riska grupas bērnu jautājumos ir ilggadīga pieredze bērnu ekspluatācijas un tirdzniecības novēršanas pasākumu īstenošanā. Darba grupa, kas pirms 20 gadiem tika dibināta Rīgā, ieguvusi reģionālu un globālu atpazīstamību, sniedzot nozīmīgu ieguldījumu bērnu tiesību aizsardzības sfērā.

2019.gada 7. un 8.maijā notika BJVP ekspertu grupas sadarbībai riska grupas bērnu jautājumos otrā sanāksme Latvijas prezidentūras ietvaros. Tikšanās dalībnieki atbalstīja aktualizēto Reģionālās sadarbības stratēģiju riska bērnu jautājumos 2017.-2020.gadam, izskatīja ekspertu grupas pārraudzībā esošo projektu portfeli un iepazinās ar projektu īstenošanas rezultātiem.

Tikšanās dalībnieki īpaši atzinīgi novērtēja PROMISE projektu augsto pievienoto vērtību. PROMISE projektiem (I, II) ir vadošā loma *Barnahus* modeļa ieviešanā Eiropā. Gandrīz visās Baltijas jūras reģiona valstīs darbojas *Barnahus*, kas nodrošina visaptverošu atbalstu no vardarbības cietušiem bērniem un vardarbības lieciniekiem, uzsverot efektīvas daudznozaru un starpresoru sadarbības vērtību, bērnu pasargāšanu no atkārtotas emocionālas traumēšanas un atkārtotas kļūšanas par upuri. Ekspertu grupas dalībnieki secināja, ka Baltijas jūras reģiona valstis saskaras ar līdzīgiem problēmjautājumiem.

Ņemot vērā *Barnahus* unikalitāti un to, ka tā saknes rodamas Baltijas jūras reģionā, ekspertu grupa secināja, ka BJVP sekretariāta Riska bērnu nodaļas misija būtu nodrošināt iniciatīvas ilgtspēju, kā arī meklēt risinājumus centralizētam pārnacionālam mehānismam, kurš nodrošinātu vienotu kvalitātes standartu ieviešanas pārraudzību.

Sanāksmes dalībnieki iepazina labās prakses piemērus bērnu tiesību aizsardzības jomā Latvijā – apmeklēja Latvijas SOS Bērnu ciematu asociācijas Rīgas ārpusģimenes aprūpes atbalsta centru “AIRI vecākiem”, kā arī tikās ar Valsts bērnu tiesību aizsardzības inspekcijas Bērnu un pusaudžu uzticības tālruņa speciālistiem un Valsts bērnu tiesību aizsardzības inspekcijas Konsultatīvās nodaļas bērniem ar saskarsmes grūtībām, uzvedības traucējumiem un vardarbību ģimenē speciālistiem.

1. Prioritārais virziens – “Ilgtspējīga attīstība, teritoriālā attīstība, klimata pārmaiņas”

Latvijas prezidentūra BJVP notika vienlaikus ar Latvijas prezidentūru VASAB (Vīzija un stratēģijas apkārt Baltijas jūrai), kuras ietvaros īpaša uzmanība tika pievērsta mazu un vidēja lieluma pilsētu attīstībai un izaicinājumiem. 2018. gada 6. septembrī Liepājā notika VASAB Baltijas jūras reģiona ekspertu un speciālistu seminārs “Viedā pilsētu pārvaldība pārejas periodā. Mazo un vidējo pilsētu elastīgums Baltijas jūras reģionā”. VASAB sadarbības formāts ir integrēts BJVP organizāciju tīklā.

Savukārt 2019.gada 4.jūnijā Rīgā notika starptautiska konference “Mazo un vidējo pilsētu konkurētspēja Baltijas jūras reģionā”. Tās ietvaros tika risināti teritoriālās attīstības jautājumi, apskatītas mūsdienīgas un ilgtspējīgas pilsētu attīstības stratēģijas. Konference pievērsās pilsētu lomai, labajām praksēm un rīcībpolitikām, veicinot un stiprinot Baltijas jūras reģiona konkurētspēju. Konferencē tiks pārrunāti mazo un vidējo pilsētu izaicinājumi un iespējas pēc 2020. gada, virzoties uz līdzsvarotu attīstību Baltijas jūras reģionā un līdz ar to arī plašākā Eiropā.

2019. gada 27. un 28. maijā sadarbībā ar Eiropas Komisijas TAIEX – PEER2PEER programmu tika organizēts seminārs, kurā piedalījās Baltijas jūras reģiona valstu nacionālo par publisko iepirkumu atbildīgo institūciju eksperti, lai apmainītos ar pieredzi un labās prakses piemēriem par Dzīves cikla pieejas izmantošanu publiskajos iepirkumos.

Būtisks Latvijas prezidentūras BJVP sasniegums ir vienošanās panākšana par Vides aizsardzības un reģionālās attīstības ministrijas (VARAM) vadītās BJVP Ilgtspējīgas attīstības ekspertu darba grupas (EGSD) nākotni un jauno darbības mandātu 2019. – 2022.gadam. Latvijas prezidentūras laikā VARAM vadīja vairākus diskusiju raundus, rezultātus prezentējot VAK ietvaros. Dānijas atšķirīgās nostājas dēļ bija ievērojamas grūtības panākt vienošanos par ekspertu darba grupas jauno mandātu. EGSD sanāksmē 2019. gada 28. maijā tika panākta vienošanās par darba grupas mandātu, kas iezīmē galvenos darba virzienus, lai nodrošinātu Dienas kārtības 2030 un Baltic 2030 Rīcības plāna ieviešanu Baltijas jūras reģionā. Vienošanās noklusējuma procedūras ietvaros darba grupā tika apstiprināta 2019.gada 4. jūnijā un nodota izskatīšanai VAK, kas mandātu apstiprināja 2019.gada 17.jūnijā.

Latvijas prezidentūras laikā Baltijas jūras reģiona jauniešu kustība ReGeneration 2030 2018.gada augustā organizēja samitu. Tā laikā tika pieņems manifests, kas vērsa reģionālo organizāciju un nacionālā līmeņa institūciju uzmanību uz tiem kritiskajiem punktiem, kam jāpievērš uzmanība, īstenojot Ilgtspējīgas attīstības politiku, īpaši koncentrējoties uz Atbildīga patēriņa un ražošanas Ilgtspējīgas attīstības mērķi (SDG 12). EGSD ietvaros Latvijas prezidentūra iesaistījās padomdevēju komitejā, gatavojot jau otro kustības samitu, kas plānots 2019. gada augustā Ālandu salās. Papildus 2018. gada nogalē VARAM kā EGSD vadītāja organizēja Baltijas jūras reģiona jauniešu organizāciju koordinācijas sanāksmi, lai veicinātu sadarbību jauniešu organizāciju starpā un veicinātu to iesaisti EGSD diskusijās.

Baltijas jūras reģiona pielāgošanās stratēģija un rīcības plāns (pieejams tiešsaistē: http://www.baltadapt.eu/) ir rekomendējoša rakstura dokuments pielāgošanās klimata pārmaiņām rīcību veicināšanai Baltijas jūras reģiona valstīm. Stratēģija un rīcības plāns aptver pilsētvidei svarīgo arvien spēcīgāko lietusgāžu jautājumu un pilsētplānošanu, kā arī praktiskos risinājumus. Īpaši akcentēta mūsdienīgu vizuālo materiālu izmantošana, kas zināšanas par nākotnes klimatu padara saprotamākas.

2018.gada 16. novembrī VARAM vadībā notika 9. Baltijas jūras reģiona klimata pārmaiņu dialoga platformas sanāksme, kuras laikā VARAM pārstāvji prezentēja aktuālo situāciju Latvijā pielāgošanās klimata pārmaiņām jomā. Konkrētu risinājumu un vienotu pasākumu meklēšana klimata pārmaiņu ierobežošanā un pielāgošanās klimata pārmaiņām veicināšanā bija viens no Latvijas prezidentūras BJVP prioritārajiem darbības virzieniem. Klimata pārmaiņas ir pārrobežu problēma, kas skar vairākas jomas, kuras ir arī BJVP paspārnē – klimata pārmaiņu ierobežošana un pielāgošanās klimata pārmaiņām. Īpaši, konkrētu risinājumu un pasākumu meklēšana ir kopīga atbildība pašvaldību, nacionālā, reģionālā un arī starptautiskā līmenī. Baltijas jūras valstu sanāksmē piedalījās Latvijas, Lietuvas, Igaunijas, Polijas, Dānijas, Norvēģijas, Zviedrijas un Somijas pārstāvji, informējot par progresu savās valstīs saistībā ar pielāgošanos klimata pārmaiņām. Sanāksmē tika runāts par dažādiem sadarbības modeļiem valsts iestāžu, pašvaldību, uzņēmēju starpā, par pielāgošanas aspektu integrēšanu plānošanas un likumdošanas dokumentos. Tika apskatīti dažādi atbildību sadalīšanas modeļi. Īpaši izcelta pašvaldību loma lokālo problēmu risināšanā, kā arī nepieciešamība turpināt darbu ar sabiedrības informēšanu par klimata pārmaiņām un pielāgošanos tām.

Latvijas prezidentūras ietvaros tika akcentēta ilgtspējīgas jūrlietu ekonomikas attīstības nozīme Baltijas jūras reģionā, Satiksmes ministrijai vadot BJVP Ilgtspējīgas jūrlietu ekonomikas ekspertu darba grupas (EGSME) darbu.

1. Prioritārais virziens – “Kultūras mantojums”

Kultūras mantojums spēlē nozīmīgu lomu BJVP ilgtermiņa prioritāšu īstenošanā – gan veidojot reģionālo identitāti, gan nodrošinot ilgtspējīgu izaugsmi.

2018. gads bija nozīmīgs kultūras mantojumam Eiropā, panākot tā atzīšanu par vienu no attīstības galvenajiem stūrakmeņiem, kā arī nodrošinot ilgtermiņa dialogu ar politiķiem, lēmumu pieņēmējiem un citām nozarēm. Latvijas prezidentūra BJVP ņēma vērā Eiropas kultūras mantojuma gada aktualitāti, izvēloties prioritāti “Dialogs” un uzsverot kultūras mantojuma izpratnes maiņu sabiedrībā – no ekskluzīvas, neaizskaramas vērtības tas arvien vairāk veidojas par sabiedrības ikdienas dzīves telpas sastāvdaļu. Vide, kurā dzīvojam, nav sastingusi, tajā notiek nemitīgas pārmaiņas. Tāpēc arī kultūras mantojuma saglabāšanai nepieciešama jauna pieeja, panākot plašāku sabiedrības iesaisti, atbildības pārdali un jaunus akcentus. Latvijas prezidentūra rosināja ekspertu un citu iesaistīto dialogu par kultūras mantojuma saglabāšanas sistēmām, izmaiņu un attīstības nepieciešamību, kā arī mūsdienu tehnoloģiju sniegtajām iespējām kultūras mantojuma izzināšanā un saglabāšanā.

Prioritāti “Dialogs” lielākoties īstenoja Nacionālā kultūras mantojuma pārvalde (turpmāk – Pārvalde), nodrošinot Baltijas jūras reģiona kultūras mantojuma komitejas vadību un saskaņā ar Pārvaldes 2018. gada 4.oktobrī rīkotās konferences “Kultūras mantojuma aizsardzība nākotnei” moto – “Ir laiks, saglabājot labāko no esošā, attīstīties tālāk”.

Pieņemot kopīgu rezolūciju, konferences dalībnieki vienojās, ka starptautiskā un nacionālā līmenī kultūras mantojuma starpdisciplinārai dimensijai pievēršama vēl lielāka uzmanība. Tika atzīta nepieciešamība audzināt sabiedrības atbildības sajūtu, atbildību uzņemoties pašiem un negaidot uz likumu un valsts institūciju iedarbību. Cilvēkus visvairāk iedvesmo labais piemērs, tāpēc kultūras mantojuma nozarē vairāk jāstrādā labās prakses apkopošanā un analīzē. Kultūras mantojuma saglabāšanas darbā visbiežāk nav iespējams noteikt tikai vienu absolūti pareizo risinājumu. Atbildīgajām institūcijām likumu piemērošanā ir jābūt vērtību saglabājošai, cilvēka dzīves kvalitāti veicinošai un izsvērti radošai pieejai.

Baltijas jūras reģiona kultūras mantojuma komitejas darba mērķis ir saglabāt un attīstīt kultūras mantojumu kā Baltijas jūras reģiona attīstības stratēģisku resursu, veicinot tā izpratni visās politikas jomās. Tā dibināta 1998. gadā un kopš 2011. gada darbojas kā Baltijas jūras valstu padomes starpvaldību sadarbības grupa. Šobrīd komitejā ir pārstāvētas visu Baltijas jūras valstu padomes dalībvalstu nacionālo kultūras mantojuma institūciju pārstāvji, izņemot Islandi un Krieviju, kā arī Meklenburgu – Priekšpomerāniju. Pēc Kultūras ministrijas aicinājuma savu darbu komitejā 2019. gadā atjaunos Meklenburgas – Priekšpomerānijas eksperti.

Reaģējot uz BJVP paveiktā vispārējo izvērtējumu un izstrādāto nākotnes vīziju, Latvijas prezidentūras laikā ir apkopoti kultūras mantojuma sadarbības 20 gadu laikā radītie nozīmīgākie kultūras mantojuma politikas dokumenti, noskaidrotas dalībvalstu vēlmes un redzējums, kā arī formulēti pamatprincipi nākotnes sadarbībai, tā sagatavojot pamatu Dānijas prezidentūras laikā iecerētajai precīza aktivitāšu plāna izstrādei.

Kā galveno nepieciešamību dalībvalstu eksperti uzsvēruši nepieciešamību Baltijas jūras reģiona sadarbības platformai kalpot par pamatu praktiskai sadarbībai, ērtai un ātrai ekspertu, pieredzes un labās prakses apmaiņai. Baltijas jūras reģions jau šobrīd var kalpot kā labs piemērs 3.maijā Parīzē pieņemtajā Eiropas Savienības kultūras un ārlietu ministru deklarācijā minētajai nepieciešamībai nodrošināt starptautiskās ekspertīzes pieejamību. Vienlaikus šai sadarbībai, īpaši ar BJVP sekretariāta atbalstu, būtu jākalpo par instrumentu kultūras mantojuma integrēšanai citās politikās, tā veicinot gan kultūras mantojuma sniegto iespēju visplašāko izmantošanu, gan vienlaikus kultūras mantojuma novērtēšanu un saglabāšanu.

Kultūras mantojuma nozares sadarbība ar BJVP sekretariātu Latvijas prezidentūras laikā tika vēl vairāk stiprināta, 2018.gada 24.oktobrī parakstot saprašanās memorandu, kas paredz ciešāku sadarbību un informācijas apmaiņu par aktivitātēm, kas skar vai var skart kultūras mantojumu.

Novērtējot Eiropas Padomes daļējā paplašinātā nolīguma par Eiropas Kultūras ceļiem panākumus kultūras mantojuma vērtību izcelšanā un to izmantošanā reģiona labklājības veicināšanā, Latvijas prezidentūra rosināja paplašinātu diskusiju par iespējama jauna Eiropas Kultūras ceļa veidošanu, kas izceltu tieši Baltijas jūras reģiona īpašās vērtības.

Pievienošanās „Eiropas Kultūras ceļu programmai” sniedz plašas iespējas īstenot prioritāti “Dialogs”, veicinot jaunu starpdisciplināru sadarbības platformu veidošanu, tūrisma nozares attīstību, kultūras matojuma vērtību izpratnes un zināšanu nodošanu, sasaistot dabas un kultūras vērtības. Latvijas prezidentūras sākumā Eiropas Kultūras ceļu programmā Baltijas jūras reģionu pārstāvēja Somija, Vācija, Lietuva, Norvēģija, Polija, Krievija. Latvijas prezidentūras laikā par novērotāju kļuva Zviedrija, savukārt, Latvija programmai pievienojās kā pilnvērtīga dalībvalsts. Dalība šajā aktivitātē dod iespēju ne tikai kultūras mantojuma popularizēšanai, tūrisma attīstībai, dažādu nozaru sadarbībai, bet arī sekot citu “Eiropas Kultūras ceļu programmas” projektu attīstībai, lai gadījumos, kad kāda tēma skar Baltijas jūras reģiona intereses, tās atspoguļojums būtu pilnvērtīgs un objektīvs. Tāpēc nākotnē nepieciešams mudināt programmai pievienoties arī Igauniju, Dāniju un Islandi.

Latvijas prezidentūras laikā uzsākts BJVP sekretariāta finansiāli atbalstītais projekts par digitālo pieeju kultūras mantojumā, meklējot nākotnes sadarbības iespējas Baltijas jūras reģionā.

2019.gada 21.-22.maijā Latvijas Nacionālajā bibliotēkā notika vērienīga starptautiska konference “Kultūras mantojums digitālajā vidē: veidojot sadarbības tīklu Baltijas reģionā”. Konferences dalībnieki apsprieda ar digitālo mantojumu saistītas tēmas, kas kopīgas Baltijas jūras reģionam: esošie un nākotnes sadarbības tīkli, projekti kopīgai pētniecībai, digitalizācijai, digitālajai repatriācijai un digitālo rīku izveidei, kas veicinātu iestāžu mērķtiecīgu attīstību gan reģionā, gan ārpus tā.

2019. gada pavasarī Baltijas reģiona kultūras mantojuma komiteja vienojās par Baltijas jūras reģiona kultūras mantojuma foruma rīkošanu Oslo, 2020.gada oktobrī, to veltot kultūras mantojuma saglabāšanā mainīgajā klimatā, šajā jēdzienā ietilpinot ne tikai vides tiešu iedarbību, bet arī sabiedrības attieksmes maiņu un ciešāka savstarpēja dialoga un izpratnes nepieciešamību. Tas pilnībā saskan ar Latvijas prezidentūras laikā rīkotās kultūras mantojuma konferences secinājumiem, ka nākotnē starptautiskā un nacionālā līmenī kultūras mantojuma starpdisciplinārai dimensijai pievēršama vēl lielāka uzmanība.

Nākotnē mums jārūpējas, lai kultūras mantojums tiktu respektēts citās nozarēs, kā arī nepieciešams veicināt izpratni par kultūras mantojuma nozīmi un devumu plašākā mērogā. Tomēr tikpat nozīmīga ir nepieciešamība izcelt mūsu reģiona vērtības un iespējas, ekspertu personīgo kontaktu priekšrocības un spēju būtiskas problēmas risināt, nekavējoties gūstot iedvesmu no kaimiņvalstu labākās prakses.

1. Citi prezidentūras darba virzieni

Līdztekus galvenajām prioritātēm Latvijas prezidentūras BJVP laikā notika darbs arī citos būtiskos darba kārtības jautājumos. BJVP ietvaros veiksmīgi darbojas citas nozaru ekspertu darba grupas un sadarbības formāti, kurās Latvijas nozaru speciālisti ir cieši partneri un veica aktīvu darbu Latvijas prezidentūras BJVP laikā.

Latvijas prezidentūras BJVP ietvaros Satiksmes ministrija bija atbildīga par **Ilgtspējīgas jūrlietu ekonomikas ekspertu grupas darba koordinēšanu**. Atbilstoši ekspertu grupas mandātam, prezidentūras laikā ir jāorganizē vismaz viena ekspertu grupas sanāksme.

Satiksmes ministrija sadarbībā ar BJVP sekretariātu un Eiropas Komisijas Jūrlietu un zivsaimniecības ģenerāldirektorātu (DG MARE) 2019.gada 3. un 4.aprīlī Jūrmalā organizēja starptautisku konferenci “Ilgtspējīgas jūrlietu ekonomikas attīstība: Baltijas jūras reģiona mazo un vidējo ostu iespējas un izaicinājumi”. Konferences ietvaros tika diskutēts par mazajām un vidējām ostām aktuāliem jautājumiem Baltijas jūras reģionā, tika prezentēti citu reģionu ostu labās prakses piemēri, kā arī sniegta informācija par ES fondu pieejamo finansējumu. Konferences ietvaros tika izskatīti arī ilgtspējīgas “zilās izaugsmes” jautājumi sasaistē ar pašreiz notiekošo ES Stratēģijas Baltijas jūras reģionam Rīcības plāna pārskatīšanu. Konferencē piedalījās vairāk nekā 70 dalībnieki, pārstāvot tādās valstis kā Latvija, Igaunija, Lietuva, Zviedrija, Dānija, Somija, Vācija, Beļģija, Norvēģija, Krievija un Portugāle. Konferencē piedalījās arī pārstāvji no Baltijas jūras valstu padomes sekretariāta un Eiropas Komisijas Jūrlietu un zivsaimniecības ģenerāldirektorāta (DG MARE). Pēc konferences notika Ilgtspējīgas jūrlietu ekonomikas ekspertu grupas sanāksme, kurā tika īsi izvērtēti konferences rezultāti un apspriesta tālākā grupas darbība. Tika atzīmēts, ka BJVP EGSME grupa ir pirmais formāts, kur nopietni uzsākts apskatīt mazo un vidējo ostu problēmas. Tas ir būtiski, jo Baltijas jūras reģionā šādu ostu skaits ir ļoti liels un tām ir būtiska loma reģiona attīstībā.

Latvijas prezidentūras ietvaros **BJVP valstu zinātnes ministrijas vienojās par kopīgu redzējumu vairākos reģiona zinātnes politikai būtiskos aspektos**. Izglītības un zinātnes ministrija (IZM) sadarbībā ar BJVP sekretariātu, Hamburgas pētniecības un vienlīdzības ministriju un Latvijas Universitāti, LU Dabas mājā 2019. gada 22. februārī pulcēja Baltijas jūras reģiona zinātnes nozares pārstāvjus, kuri projekta “Baltijas Zinātnes tīkls” noslēguma konferencē dalījās ar trīs gadu laikā sasniegto un attīstības perspektīvām.

Pirms konferences LU Dabas mājā norisinājās BJVP augsta līmeņa tikšanās par zinātni, pulcējot vairāk nekā 40 dalībniekus no 11 valstīm. Tikšanās laikā notika diskutēts par pētniecības izcilības uzturēšanas un veicināšanas iespējām, atbalstu pētnieku mobilitātei, līdzdalības paplašināšanu ES ietvarprogrammā, zināšanu un inovāciju nodošanu sabiedrībai un sasaisti ar industriju. Sanāksmes izskaņā dalībnieki savu kopīgo redzējumu par Baltijas jūras reģiona zinātnes politiku apkopoja kopīgā ziņojumā.

Projekts “Baltijas Zinātnes tīkls” tiek īstenots ar INTERREG Baltijas jūras reģiona transnacionālās sadarbības programmas finansiālu atbalstu. Projekta mērķis ir veicināt Baltijas jūras reģiona valstu sadarbību pētniecībā, kā arī izcilību zinātnē un inovācijās. Projekts tika aizsākts 2016. gada 1.martā, tajā iesaistoties Vācijas, Zviedrijas, Somijas, Dānijas, Polijas, kā arī Latvijas, Lietuvas un Igaunijas zinātnes institūcijām un transnacionālajām organizācijām.

Baltijas jūras reģions ir viens no vadošajiem reģioniem pētniecības un inovāciju jomā pasaulē, taču reģiona valstu sniegums inovāciju jomā līdz šim bijis krasi atšķirīgs. Baltijas Zinātnes tīklsprojekta (IZM viens no partneriem) ietvaros trīs gadu laikā veikta apjomīga analīze par to kā racionāli virzīties uz vēl ciešāku sadarbību pētniecībā un augstākajā izglītībā Baltijas jūras reģionā. Kopīga sadarbība makroreģionā ir ne tikai politiski definēts virziens, tam ir arī pamatots potenciāls un iestrādes vairākās pētniecības jomās.

Lai turpinātu attīstīt Baltijas jūras reģionu kā vienu no vadošajiem inovāciju reģioniem pasaulē, ir jāpalielina reģiona kopējais sniegums. Daži no priekšnoteikumiem reģiona kopējā snieguma uzlabošanai ir pilnvērtīga visu reģiona valstu iesaistīšana, balstoties uz kopīgām pētniecības izcilības jomām.

Tradicionāli BJVP prezidējošā valsts rīko **Baltijas jūras reģiona nevalstisko organizāciju (NVO) forumu.** Arī Latvijas prezidentūras BJVP ietvaros tika rīkots šāds NVO forums, kura organizēšanu un darba koordināciju uzņēmās biedrība “Latvijas Pilsoniskā alianse”, kas ir Baltijas jūras reģiona NVO tīkla nacionālais pārstāvis.

Septiņpadsmitais Baltijas jūras reģiona NVO forums no 2019.gada 9.maija līdz 11.maijam norisinājās Rīgā, pulcējot 160 pilsoniskās sabiedrības organizāciju, valsts iestāžu, mediju, privātā sektora un starptautisko organizāciju pārstāvjus no 11 Baltijas jūras reģiona, un 9 citām valstīm, kas atbalsta pilsonisko sabiedrību reģionā. Baltijas jūras reģiona NVO foruma, kura pamattēmas bija drošība, ilgtspēja un identitāte, mērķis bija paust pilsoniskās sabiedrības apņemšanos ilgtspējīgā reģiona attīstībā, veidojot aktīvu un atbildīgu pilsoniskumu un veicinot dažādu ieinteresēto pušu un pilsoniskās sabiedrības uzticēšanos. Forumā tika izgaismoti Latvijas un reģiona veiksmes stāsti, norādot, ka spēcīgāka sadarbības veidošana reģionos veicinās tās ilgtspējīgu attīstību un ņems vērā cilvēku vajadzības un intereses. Vienlaikus foruma dalībnieki diskutēja par jaunajiem izaicinājumiem pilsoniskajai sabiedrībai, kas steidzami ir jārisina. Tas tika atspoguļots foruma noslēguma ziņojumā, kurā NVO foruma dalībnieki, pārstāvot Baltijas jūras reģiona pilsoniskās sabiedrības organizācijas un uzskatot sevi par būtiskiem partneriem sekmīgas Ilgtspējīgas attīstības programmas 2030 ieviešanā, aicināja pilnībā ievērot cilvēktiesības un demokrātiskās vērtības.

Vienlaikus ar Latvijas prezidentūru BJVP, tās stratēģiskais partneris – **Latvijas Brīvo arodbiedrību savienība (LBAS), īstenoja savu prezidentūru BASTUN** – Baltijas jūras valstu arodbiedrību sadarbības tīkla ietvaros.

2018. gada 2.–3. oktobrī Rīgā notika LBAS kopīgi ar Ziemeļvalstu arodbiedrību padomi NFS rīkota augsta līmeņa konference BASTUN prezidentūras ietvaros, veltīta darba tirgus un darbinieku pamattiesību, starptautisko darba standartu un cienīga darba jautājumiem.

LBAS prezidentūras laikā noteica sekojošas prioritātes: darbaspēka mobilitāte, ievērojot taisnīgus noteikumus, un novēršot sociālo krāpniecību, pievēršot pastiprinātu uzmanību darbinieku vienlīdzīgiem apstākļiem un uzņēmumu atbildībai pārrobežu darbībā; sociālā dialoga stiprināšana un arodbiedrību un uzņēmēju līdzsvarota pārstāvniecība, koplīgumu attīstība nozaru līmenī un labās prakses popularizēšana; arodbiedrību lomas un izaugsmes stiprināšana Baltijas jūras reģionā.

2019.gada 18.-19.martā Hamburgā notika Baltijas jūras valstu arodbiedrību sadarbības tīkla BASTUN sanāksme par dažāda veida koplīgumu praksi, īpašu uzmanību veltot nozaru koplīgumu slēgšanai, īstenojot godīgas konkurences, nozaru pašregulācijas, taisnīgas atlīdzības mērķus.

LBAS prezidentūras ietvaros sagatavots Rīcības plāns Baltijas-Ziemeļvalstu arodbiedrību sadarbībai 2018.-2021.gadam, ar mērķi stiprināt Baltijas valstu arodbiedrības un izstrādāt konkrētus pasākumus darbinieku tiesību uzlabošanai reģionā.

1. Latvijas prezidentūras BJVP ietvaros īstenotie pasākumi

|  |  |  |
| --- | --- | --- |
| *Laiks, norises vieta* | *Pasākuma nosaukums* | *BJVP prezidentūras*  *paveiktais un ieguvumi* |
| 26.06.2018, Rīga | Seminārs Ārlietu ministrijā Vidzemes Augstskolas BJVP Starptautiskās vasaras skolas studentiem “Mediju pratība un demokrātija: Baltijas perspektīva” | Studenti guva ieskatu jautājumos par diplomātijas un plašsaziņas līdzekļu mijiedarbību, riska faktoriem mūsdienu starptautiskajās attiecībās |
| 18.-20.08.2018,  Mariehamna | Baltijas jūras reģiona jauniešu kustības *ReGeneration 2030* samits | Latvijas jaunatnes pārstāvju dalība samitā. Samita manifesta izstrādes darba grupu vadīja biedrības  “Zero Waste Latvija” pārstāve |
| 26.-28.08.2018,  Mariehamna | Ikgadējā Baltijas jūras parlamentārā konference | Parlamentāriešu iepazīstināšana ar Latvijas prezidentūras BJVP prioritātēm |
| 29.08.2018, Rīga | Projekta “Baltijas zinātnes tīkls” ekspertu grupas sanāksme | Sanāksmes laikā projekta “Baltijas zinātnes tīkls” eksperti apsprieda sadarbības iespējas aktuālajās digitalizācijas, automatizācijas, robotizācijas, sabiedrības novecošanās jomās, kurās Baltijas jūras reģiona sabiedrību ietekmē Eiropas mēroga tendences un globālie procesi |
| 06.09.2018, Liepāja | VASAB Baltijas jūras reģiona ekspertu un speciālistu seminārs “Viedā pilsētu pārvaldība pārejas periodā. Mazo un vidējo pilsētu elastīgums Baltijas jūras reģionā” | Diskusija par maza un vidēja lieluma pilsētu attīstības stratēģijas, pilsētu pielāgošanās iespējām 21. gadsimta izaicinājumiem |
| 10.-12.09.2018, Gdaņska | Baltijas jūras valstu subreģionālās sadarbības (BJVSS) ikgadējā konference | Konferences dalībnieku iepazīstināšana ar Latvijas prezidentūras BJVP prioritātēm un uzdevumiem |
| 18.-19.09.2018,  Rīga | BJVP vecāko amatpersonu komitejas pirmā sanāksme Latvijas prezidentūras vadībā | Diskusija par BJVP Vīzijas grupas ziņojumu un tā rekomendācijām; BASTUN un *ReGeneration 2030* pārstāvju prezentācijas |
| 18.-19.09.2018,  Jūrmala | Iekšlietu ministrijas rīkota BJVP darba grupas cīņai pret organizēto noziedzību (BSTF) operatīvās plānošanas un koordinācijas sanāksme | Ekspertu darba grupu tikšanās narkotiku nelegālās aprites apkarošanas un novēršanas jomā, kā arī nelegālās imigrācijas apkarošanas un novēršanas sfērā. Atskaites par pārrobežu operāciju rezultātiem |
| 26.-27.09.2018, Rīga | Iekšlietu ministrijas organizēta BJVP darba grupas cīņai pret cilvēku tirdzniecību (TF-THB) sanāksme | Diskusijas par pašvaldībās esošo institūciju, kā arī plašsaziņas līdzekļu lomas stiprināšanu cilvēku tirdzniecības novēršanā. Viedokļu apmaiņa par darbu pie pārrobežu starpinstitūciju sadarbības mehānisma Baltijas jūras reģionā pilnveidošanas |
| 27.09.2019,  Rīga | VARAM rīkotā BJVP ilgtspējīgas attīstības ekspertu darba grupas (EGSD) sanāksme | Darba grupas pārstāvji aktīvi diskutēja par Rīcības plāna Baltic 2030 ieviešanas instrumentiem un darba grupas uzdevumiem turpmākajiem gadiem |
| 02. - 03.10.2018, Rīga | LBAS kopīgi ar Ziemeļvalstu arodbiedrību padomi (NFS) rīkota augsta līmeņa konference par cienīgu darbu BASTUN prezidentūras ietvaros | Pasākumā tika diskutēts par darba tirgus un darbinieku pamattiesībām, starptautiskajiem darba standartiem un cienīga darba jautājumiem, identificējot kopīgas problēmas un meklējot tām risinājumus |
| 03.-04.10. 2018, Rīga | Nacionālā Kultūras mantojuma pārvaldes rīkotā Baltijas jūras reģiona kultūras mantojuma komitejas sanāksme un starptautiska kultūras mantojuma sistēmām veltīta konference “Kultūras mantojuma aizsardzība nākotnei” | Diskusija par iespējām ciešākai kultūras mantojuma nozares sadarbībai ar citiem BJVP stratēģisko prioritāšu pārstāvjiem, nepieciešamību stiprināt Baltijas reģiona iesaistīšanos Eiropas Padomes iniciatīvā “Eiropas Kultūras ceļi”, iespējām attīstīt sadarbību par digitālo pieeju kultūras mantojumam.  Konferences laikā tika pieņemta rezolūcija, kā arī publicēts konferences runu apkopojums |
| 08.- 09.10.2018, Rīga | Valsts ugunsdzēsības un glābšanas dienesta (VUGD) rīkots seminārs par ķīmisko, bioloģisko, radioaktīvo un sprāgstvielu (CBRNE) saistīto negadījumu pārvaldīšanu un atbildīgo institūciju kapacitātes stiprināšanu Baltijas jūras reģionā | Pieredzes apmaiņa Baltijas jūras reģiona valstu starpā par dažādām CBRNE saistītām aktivitātēm, iniciatīvām un projektiem; seminārs veicināja jauna reģionāla projekta pieteikuma sagatavošanu |
| 23.10.2018,  Stokholma | Ārlietu ministrijas, Latvijas vēstniecības Zviedrijā un BJVP sekretariāta kopīgi rīkots svinīgs pasākums par godu BJVP sekretariāta 20. gadadienai | BJVP dalībvalstu un novērotājvalstu vēstnieku, Zviedrijas Ārlietu ministrijas amatpersonu, BJVP partnerorganizāciju pārstāvju iepazīstināšana ar Latvijas prezidentūru BJVP |
| 23.-24.10.2018, Stokholma | BJVP vecāko amatpersonu komitejas otrā sanāksme Latvijas prezidentūras vadībā | Diskusiju turpināšana par BJVP Vīzijas grupas ziņojumu par Baltijas jūras reģiona nākotni pēc 2020. gada. BJVP novērotājvalstu dalība VAK sanāksmē. Sanāksmes darbā piedalās un ar Latvijas prezidentūras BJVP galvenajiem prioritārajiem virzieniem iepazīstina Latvijas nozaru eksperti no VARAM, Iekšlietu ministrijas un Nacionālā kultūras mantojuma pārvaldes |
| 16.11.2018, Rīga | VARAM rīkotā 9. Baltijas jūras reģiona klimata pārmaiņu dialoga platformas sanāksme | VARAM prezentācija par aktuālo situāciju Latvijā pielāgošanās klimata pārmaiņām jomā.  Konkrētu risinājumu un vienotu pasākumu meklējumi klimata pārmaiņu ierobežošanā un pielāgošanās klimata pārmaiņām veicināšanā |
| 27.11.2018, Rīga | VUGD kopīgi ar Rīgas Stradiņa universitāti un BJVP sekretariātu organizēta sabiedrības drošības tematikai veltīta konference “Sabiedrības drošība Baltijas jūras reģionā: izaicinājumi un risinājumi” | Konferences mērķis – pievērst uzmanību sabiedrības drošības problemātikai Baltijas jūras reģionā, diskutējot par iespējām palielināt iedzīvotāju izpratni par drošību, izglītību kā sabiedrības drošības kultūras elementu; konferences rezultātā tapa jauns buklets par pieejamiem kursiem un iniciatīvām sabiedrības drošības stiprināšanai Baltijas jūras reģionā |
| 29.-30.11.2018, Rīga | Iekšlietu ministrijas organizēta BJVP darba grupas cīņai pret organizēto noziedzību (BSTF) augsta līmeņa stratēģiskā sanāksme | Latvijas prezidentūras BSTF noslēdzošā sanāksme. Latvijas prezidentūrās laikā tika izveidota jauna darba grupa cīņai ar nelegālo migrāciju, kā arī nodrošināts pēctecīgs un efektīvs BSTF narkotiku nelegālās aprites un novēršanas apakšgrupas darbs. Prezidentūras pilnvaras uz nākamajiem diviem gadiem tika nodotas dalīti Vācijai un Polijai |
| 06.12.2018, Rīga | Ārlietu ministrijas, Labklājības ministrijas un BJVP sekretariāta kopīgi rīkoti svinīgi pasākumi par godu Latvijas prezidentūrai BJVP, atzīmējot BJVP ekspertu grupas sadarbībai riska grupas bērnu jautājumos darbības divdesmitgadi un BJVP sekretariāta dibināšanas 20. gadadienu. | Pasākumā pulcējās BJVP dalībvalstu un novērotājvalstu Latvijā akreditētie vēstnieki, BJVP VAK un sekretariāta pārstāvji, nozaru ministriju darbinieki, kuru darbs saistīts ar Latvijas prezidentūras BJVP pasākumu īstenošanu, partnerorganizāciju dalībnieki. BJVP ekspertu grupas sadarbībai riska grupas bērnu jautājumos ir ilggadīga pieredze bērnu ekspluatācijas un tirdzniecības novēršanas pasākumu īstenošanā. Darba grupa, kas pirms 20 gadiem tika dibināta Rīgā, ieguvusi reģionālu un globālu atpazīstamību, sniedzot nozīmīgu ieguldījumu bērnu tiesību aizsardzības sfērā |
| 06. - 07.12.2018, Rīga | BJVP ekspertu grupas sadarbībai riska grupas bērnu jautājumos pirmā sanāksme | Ekspertu grupa atzinīgi novērtēja BJVP sekretariāta Riska bērnu nodaļas vadībā īstenotos projektus, kā arī secināja, ka plānojamas izmaiņas ekspertu grupas un sekretariāta Riska bērnu nodaļas darba organizācijā, kompetenču un funkciju apjomu aktualizējot līdz ar jaunām projektu iniciatīvām |
| 06.-07.12.2018, Rīga | BJVP vecāko amatpersonu komitejas trešā sanāksme Latvijas prezidentūras vadībā | Latvijas prezidentūras BJVP pirmā pusgada darba rezultātu izvērtēšana.  Diskusiju turpināšana par BJVP reformu rīcības plānu. Viedokļu apmaiņa par BJVP ilgtspējīgas attīstības ekspertu darba grupas jauno mandātu. Latvijas iniciēto projektu BJVP Projektu atbalsta fonda ietvaros prezentācijas |
| 10.12.2018, Rīga | VARAM organizēta Baltijas jūras reģiona jauniešu organizāciju tikšanās par jauniešu lomu atbildīga patēriņa, ražošanas un aprites ekonomikas jomā | Reģiona jauniešu organizācijas atbildīgu lēmumu pieņemšanā un ilgtspējīgas attīstības mērķu nodrošināšanā iesaista VARAM koordinētā BJVP Ilgtspējīgas attīstības ekspertu darba grupa |
| 12.12.2018, Stokholma | Baltijas jūras reģiona sadarbības ietvaru – BJVP, Arktikas padomes, Barenca Eiro-Arktikas padomes un Ziemeļvalstu Ministru padomes – ikgadējā tikšanās | Reģiona formātu iepazīstināšana ar Latvijas prezidentūru BJVP, pirmajā pusgadā paveikto un gaidāmajām aktivitātēm 2019.gadā. Diskusijas par sinerģiju veidošanu reģiona formātu starpā |
| 19.02.2019, Rīga | BJVP vecāko amatpersonu komitejas ceturtā sanāksme Latvijas prezidentūras vadībā | Darbs pie Latvijas prezidentūras BJVP noslēguma dokumentu izstrādes, balstoties uz diskusijām par BJVP reformu rīcības plānu |
| 20.02.2019, Rīga | Iekšlietu ministrijas organizēta BJVP darba grupas cīņai pret cilvēku tirdzniecību (TF-THB) sanāksme | Viedokļu apmaiņa par darbu pie pārrobežu starpinstitūciju sadarbības mehānisma Baltijas jūras reģionā pilnveidošanas. Panākta vienošanās par projekta idejas izstrādi iesniegšanai CBSS PSF finansējumam |
| 21.-22.02.2019, Rīga | BJVP civilās aizsardzības ekspertu sanāksme | Sanāksmes mērķis bija pārrunāt projektu idejas, kā arī dalīties pieredzē par jaunumiem civilās aizsardzības jomā |
| 21.-22.02.2019, Rīga | Iekšlietu ministrijas rīkota starptautiska konference “Cilvēku tirdzniecība – noziegums ar pārāk maz notiesājošiem spriedumiem un pārāk daudz upuriem” | Konferences mērķis ir pilnveidot izpratni Baltijas jūras reģionā par cilvēku tirdzniecības upuru tiesībām, stiprināt izmeklēšanu un kriminālvajāšanu, sekmēt cilvēku tirdzniecības lietu efektīvāku izskatīšanu reģiona tiesās |
| 21.02.2019, Rīga | Ārlietu ministrijas un Iekšlietu ministrijas kopīgi rīkots svinīgs pasākums par godu konferencei “Cilvēku tirdzniecība – noziegums ar pārāk maz notiesājošiem spriedumiem un pārāk daudz upuriem” | Pasākums pulcēja Baltijas jūras reģiona valstu, Apvienotās Karalistes, ASV, Baltkrievijas, Slovākijas, Kanādas, Beļģijas un Eiropas Komisijas pārstāvjus: izmeklētāji, prokurori, tiesneši, pētniekus, politikas veidotājus un nevalstisko organizāciju pārstāvjus, kuri strādā ar cietušajām personām |
| 22.-23.02.2019, Rīga | Izglītības un zinātnes ministrijas kopīgi ar BJVP sekretariātu rīkotie BJVP “Zinātnes dienas 2019” pasākumi, INTERREG Baltijas jūras reģiona transnacionālās sadarbības programmas projekta “Baltijas zinātnes tīkls” noslēguma pasākums. BJVP dalībvalstu par zinātni atbildīgo ministriju augsta līmeņa amatpersonu sanāksme | Dalībnieki pārrunāja sadarbības stiprināšanas un Baltijas jūras reģiona atpazīstamības veicināšanas iespējas zinātnes, pētniecības un inovāciju jomā.  BJVP augsta līmeņa sanāksmē pulcējās vairāk nekā 40 dalībnieki no 11 valstīm, diskutējot par pētniecības izcilības uzturēšanas un veicināšanas iespējām, atbalstu pētnieku mobilitātei, līdzdalības paplašināšanu ES ietvarprogrammā, zināšanu un inovāciju nodošanu sabiedrībai un sasaisti ar industriju |
| 21.02.2019, Brisele | Baltijas jūras valstu parlamentārās konferences pastāvīgās  komitejas sēde | Parlamentāriešu iepazīstināšana ar Latvijas prezidentūras BJVP norises gaitu, galvenajiem notikumiem un reformu procesu |
| 18.-19.03. 2019, Hamburga | Baltijas jūras valstu arodbiedrību sadarbības tīkla BASTUN sanāksme par dažāda veida koplīgumu praksi, īpašu uzmanību veltot nozaru koplīgumu slēgšanai, īstenojot godīgas konkurences, nozaru pašregulācijas, taisnīgas atlīdzības mērķus | Sagatavots Rīcības plāns Baltijas-Ziemeļvalstu arodbiedrību sadarbībai 2018.-2021, ar mērķi stiprināt Baltijas valstu arodbiedrības un izstrādāt konkrētus pasākumus darbinieku tiesību uzlabošanai Baltijas jūras valstu reģionā |
| 06.03.2019, Oslo | Baltijas jūras kultūras mantojuma komitejas seminārs par Eiropas Kultūras ceļiem | Pieņemts lēmums pievērst lielāku uzmanību Baltijas reģiona vērtību un potenciāla apzināšanā, izpētē un definēšanā ar nolūku nodrošināt izpratni par kultūras mantojumu kā nozīmīgu resursu |
| 03.-04.04.2019, Jūrmala | Satiksmes ministrijas, BJVP sekretariāta un Eiropas Komisijas Jūrlietu un zivsaimniecības ģenerāldirektorāta (DG MARE) kopīgi rīkota starptautiska konference “Ilgtspējīgas jūrlietu ekonomikas attīstība: Baltijas jūras reģiona mazo un vidējo ostu izaicinājumi un iespējas” | Veidotas diskusijas par mazajām un vidējām ostām aktuāliem jautājumiem Baltijas jūras reģionā, veicināta pieredzes apmaiņa caur citu reģionu ostu labās prakses piemēriem, sniegta informācija par ES fondu pieejamo finansējumu, izskatīti ilgtspējīgas Zilās izaugsmes jautājumi sasaistē ar pašreiz notiekošo ES Stratēģijas Baltijas jūras reģionam Rīcības plāna pārskatīšanu |
| 04.04.2019, Jūrmala | Satiksmes ministrijas organizēta BJVP ilgtspējīgas jūrlietu ekonomikas ekspertu grupas (EGSME) sanāksme | Izvērtēti konferences rezultāti un apspriesta tālākā grupas darbība. EGSME grupa - pirmais formāts, kur nopietni uzsākts apskatīt mazo un vidējo ostu problēmas. Tas ir būtiski, jo Baltijas jūras reģionā šādu ostu skaits ir liels un tām ir būtiska loma reģiona attīstībā |
| 09.-10.04.2019, Jūrmala | BJVP vecāko amatpersonu komitejas piektā sanāksme Latvijas prezidentūras vadībā | Diskusiju turpināšana par BJVP reformu plānu. Viedokļu apmaiņa par BJVP ilgtermiņa prioritātes “Reģionālā identitāte” nodrošināšanai veicamajiem darba uzdevumiem un nākotnes plāniem. Diskusija par BJVP Ilgtspējīgas attīstības ekspertu darba grupas jaunā mandāta izstrādes procesu |
| 07.-08.05.2019, Rīga | BJVP ekspertu grupas sadarbībai riska grupas bērnu jautājumos sanāksme Labklājības ministrijas vadībā | Sanāksmes dalībnieki atbalstīja aktualizēto Reģionālās sadarbības stratēģiju riska bērnu jautājumos 2017.-2020.gadam, izskatīja ekspertu grupas pārraudzībā esošo projektu portfeli un iepazinās ar projektu īstenošanas rezultātiem |
| 09.05.2019, Rīga | 17. Baltijas jūras reģiona nevalstisko organizāciju (NVO) foruma atklāšanas pasākums Ārlietu ministrijā | Ārlietu ministrijas parlamentārās sekretāres apsveikums foruma dalībniekiem, biedrības “Latvijas pilsoniskā alianse” vadītājas uzruna |
| 09.-11.05.2019,  Rīga | 17. Baltijas jūras reģiona nevalstisko organizāciju forums “Drošība, ilgtspēja, identitāte” | Septiņpadsmito Baltijas jūras reģiona NVO forumu rīkoja biedrība “Latvijas Pilsoniskā alianse”. Forums pulcēja vairāk nekā 150 Baltijas jūras reģiona ekspertus no nevalstiskā, publiskā, akadēmiskā, mediju un biznesa sektoriem, lai pārrunātu sadarbības iespējas ilgtspējīgas attīstības un savstarpējas uzticēšanās veicināšanā |
| 15.-16.05.2019, Rīga | BJVP vecāko amatpersonu komitejas sestā, noslēdzošā sanāksme Latvijas prezidentūras vadībā | Darbs pie Latvijas prezidentūras BJVP noslēguma dokumentu izstrādes |
| 21.-22.05.2019 Rīga | Latvijas Nacionālās bibliotēkas rīkota starptautiska konference “Kultūras mantojums digitālajā vidē: veidojot sadarbības tīklu Baltijas reģionā” | Konferences dalībnieki apsprieda ar digitālo mantojumu saistītas tēmas, kas kopīgas Baltijas jūras reģionam: esošie un nākotnes sadarbības tīkli, projekti kopīgai pētniecībai, digitalizācijai, digitālajai repatriācijai un digitālo rīku izveidei, kas veicinātu iestāžu mērķtiecīgu attīstību gan reģionā, gan ārpus tā |
| 27.-28.05.2019, Rīga | Starptautisks seminārs par aprites cikla pieejas izmantošanu publiskajos iepirkumos VARAM vadībā | Semināra dalībnieki dalījās ar pieredzi un praktiskiem piemēriem aprites cikla pieejas izmantošanā IKT, būvniecības jomā, kā arī institūciju un organizāciju pašnovērtējuma un attīstības plānošanas instrumenti, aprites ekonomikas principu ieviešanā. Kā turpmākie soļi tiek plānoti kopējas informācijas platformas izveide, lai šie instrumenti būtu pieejami visiem interesentiem reģionā |
| 28.05.2019, Rīga | BJVP ilgtspējīgas attīstības ekspertu grupas (EGSD) sanāksme VARAM vadībā | Diskusijās tika panākta vienošanās par darba grupas jauno mandātu 2019. - 2022.gadam. Noklusējuma procedūras ietvaros VAK mandātu apstiprināja 2019.gada 17.jūnijā |
| 28.-29.05.2019, Rīga | VUGD rīkota 17. Civilās aizsardzības ģenerāldirektoru sanāksme | Reģiona Civilās aizsardzības dienestu vadītāji pārrunāja 2017. gadā apstiprināto Kopīgo nostāju un rīcības plāna prioritātes civilās aizsardzības jomā, kā arī reģiona dienestu sadarbības stiprināšanas iespējas civilās aizsardzības jomā |
| 03.06.2019, Jūrmala | Ārlietu ministrijas rīkota Latvijas prezidentūras BJVP noslēguma pasākums – augsta līmeņa sanāksme Latvijas ārlietu ministra vadībā | Sanāksmes noslēgumā tika pieņemti Latvijas prezidentūras BJVP noslēguma dokumenti – “Jūrmalas deklarācija” un “BJVP reformu rīcības plāns 2018 – 2020”.  Sanāksmes dalībnieki - Igaunijas, Lietuvas, Norvēģijas, Polijas, Somijas un Zviedrijas ārlietu ministri, Krievijas Federācijas ārlietu ministra vietnieks, ES Ārējās darbības dienesta ģenerālsekretāre un citas BJVP dalībvalstu augsta līmeņa amatpersonas |
| 04.06.2019, Rīga | VARAM un VASAB rīkota starptautiska konference “Mazo un vidējo pilsētu konkurētspēja Baltijas jūras reģionā” | Diskusijas par teritoriālās attīstības jautājumiem, mūsdienīgām un ilgtspējīgām pilsētu attīstības stratēģijām |
| 06.-07.06.2019, Rīga | Iekšlietu ministrijas sadarbībā ar Ziemeļu ministru padomi organizēta starptautiska konference par darba ekspluatācijas risku atpazīšanu un novēršanu, kā arī Eiropas mēroga un globālajām darba ekspluatācijas un novēršanas tendencēm | Konference tika veltīta diskusijām par darba ekspluatāciju un piespiedu darbu kā cilvēku tirdzniecības formu |
| 13.-14.06.2019,  Jūrmala | Iekšlietu ministrijas rīkota BJVP darba grupas cīņai pret cilvēku tirdzniecību (TF-THB) sanāksme | Nodrošināta informācijas apmaiņa par cilvēku tirdzniecības aktualitātēm Baltijas jūras reģionā, projekta HOF-BSR īstenošanas gaitu, projekta CAPE īstenošanas plāniem |

Iesniedzējs:

ārlietu ministrs Edgars Rinkēvičs

Vīza:

valsts sekretāra p.i. Atis Lots

I.Ozoliņa 67015979

[inga.ozolina@mfa.gov.lv](mailto:inga.ozolina@mfa.gov.lv)